**ELŐTERJESZTÉS**

**Körmend Város Önkormányzata Képviselő-testülete 2017. október 26-i ülésére**

**Tárgy:** távhő kapacitás bővítésére irányuló pályázat beadása, közszolgáltatási szerződés megkötése

Tisztelt Képviselő-testület!

A kastély főépületének fejlesztése elindult, jelenleg a tervek készítése folyik, ami egy fél éves tervezői munkát vesz igénybe. A tervezéssel egyidejűleg dönteni kell arról is, hogy a főépületben milyen módon lesz biztosítva a fűtési rendszer.

Kiírásra került a KEHOP-5.3.1-17 Távhő-szektor energetikai korszerűsítése című és a KEHOP-5.3.2-17 Helyi hő és hűtési igény kielégítése megújuló energiaforrásokkal című pályázat.

Mindenképpen javasoljuk, hogy a város teremtse meg saját cégének, a RÉGIÓHŐ Kft-nek a lehetőséget arra, hogy elindulhasson ezen a pályázaton, ill. pályázatokon. Ez lehetőséget teremtene alternatív javaslatként arra, hogy távhővel történjék a Kastély főépületének fűtése, növelve ezzel az Önkormányzat saját cégének a kapacitásait és lehetőségeit.

A pályázatok kidolgozása jelenleg is zajlik. Nyertes pályázat esetén a szükséges önerőt a RÉGIÓHŐ Kft-től kérjük biztosítani, a pályázatot is a cég nyújtja be. Ügyvezető Urat meghívjuk a Testület ülésére, hogy kérdés esetén a képviselők rendelkezésére állhasson.

E pályázatokhoz kapcsolódóan az Önkormányzatnak a saját cégével közszolgáltatási szerződést kell kötnie. Ezt is a Testület elé tárjuk jóváhagyásra.

Kérem a Testületet, hogy a szükséges döntéseket meghozni szíveskedjék.

**HATÁROZATI JAVASLAT**

1. Körmend Város Önkormányzata Képviselő-testülete jóváhagyja azt, hogy a RÉGIÓHŐ Regionális Hőszolgáltató Kft. pályázatot nyújtson be a KEHOP-5.3.1-17 Távhő-szektor energetikai korszerűsítése című pályázati felhívásra azzal, hogy nyertes pályázat esetén a szükséges önerőt a RÉGIÓHŐ Kft. bocsátja rendelkezésre
2. Körmend Város Önkormányzata Képviselő-testülete jóváhagyja azt, hogy a RÉGIÓHŐ Regionális Hőszolgáltató Kft. pályázatot nyújtson be a KEHOP-5.3.2-17 Helyi hő és hűtési igény kielégítése megújuló energiaforrásokkal című pályázati felhívásra azzal, hogy nyertes pályázat esetén a szükséges önerőt a RÉGIÓHŐ Kft. bocsátja rendelkezésre.
3. A Képviselő-testület a melléklet szerint jóváhagyja azt, hogy az Önkormányzat közszolgáltatási szerződést kössön saját cégével, a RÉGIÓHŐ Regionális Hőszolgáltató Kft.-vel arra a feladatra, amire a céget Körmend, Szentgotthárd és Vasvár Városok Önkormányzata megalapította ( városi távhőszolgáltatási feladatok ellátása).

**Bebes István**

**polgármester**